Grondwethof beslis in AfriForum-regsman se guns teen HETNWillie Spies Foto: Radio Pretoria ’n Regstryd van meer as twee jaar tussen die Higher Education Transformation Network (HETN) en AfriForum se regsverteenwoordiger, Willie Spies het sopas ’n hoogtepunt in die grondwethof bereik toe tien regters eenparig die HETN en sy voorsitter, Lucky Thekiso se aansoek om verlof tot appèl teen ’n vroeëre interdik teen hom, geweier het. Die grondwethof het bevind dat die HETN en Thekiso se aansoek geen vooruitsig op sukses het nie. Die stryd tussen Spies en die HETN het in Oktober 2012 begin toe die organisasie by monde van sy voorsitter ’n reeks lasterlike mediaverklarings uitgereik het waarin Spies as ’n rassis en geweldenaar gebrandmerk is. Spies het in Februarie 2013 ’n tussentydse interdik teen Thekiso en sy volgelinge in die Noord-Gautengse hooggeregshof in Pretoria verkry. Die lasterveldtog is teen Spies begin nadat hy Thekiso in ’n verkiesing vir raadslede van die Universiteit van Pretoria (UP) geklop het. Tydens die verrigtinge in die hooggeregshof het Thekiso en die HETN die wenkbroue laat lig omdat hulle die regter-president van Gauteng, Dunstan Mlambo in ŉ brief versoek het om die voorsittende regter, Cynthia Pretoria te verwyder, omdat sy wit is en by die UP studeer het. Hulle het later ook formeel aansoek gedoen dat sy haar moes rekuseer van die verhoor, omdat sy na hulle mening bevooroordeeld sou wees. Sy het hulle aansoek egter van die hand gewys en ’n interdik verleen teen die publikasie van hulle lasterlike bewerings ten opsigte van Spies. Thekiso en die HETN het terselfdertyd met ’n stryd teen die universiteit en Tukkies Alumni in die gelykheidshof begin waarin hulle onder meer aanvoer het dat Thekiso nie tot die raad van die Universiteit verkies is nie weens beweerde sistemiese diskriminasie teenoor swart mense by die UP. In die verkiesing wat in September 2012 plaasgevind het, het Spies 1075 stemme op hom verenig teenoor die 95 stemme van Thekiso. Die saak in die gelykheidshof is nog hangende. Spies het in reaksie op die grondwethof-uitspraak gesê hy is verheug oor die uitspraak.